እንግሊዝ የኢትዮጵያን የታክስ አሰባሰብ ስርዓት ለማጠናከርና የአቅም ግንባታ ስራዎችን ለመደገፍ የ567 ሚሊየን ብር ድጋፍ ሰጠች
 የኢትዮጵያን የታክስ አሰባሰብ ስርዓት ለማጠናከርና የአቅም ግንባታ ስራዎችን ለመደገፍ እንግሊዝ የ567 ሚሊየን ብር ድጋፍ አደረገች።የድጋፍ ስምምነቱን የገንዘብና ኢኮኖሚ ልማት ሚኒስትር ዲኤታ አቶ አህመድ ሽዴና በኢትዮጵያ የእንግሊዝ ዓለምአቀፍ የልማት ድርጅት ተጠባባቂ ሃላፊ ጁሊየስ ኮርት ፈርመዋል።ሚኒስትር ዴኤታው አቶ አህመድ ሽዴ በዚሁ ጊዜ እንደገለጹት ድጋፉ በፌደራል ደረጃ የገቢዎችና ጉምሩክ ባለስልጣን፣የጠቅላይ ኦዲተር ቢሮንና የስነ-ምግባርና ጸረሙስና ኮሚሽንን ለማጠናከር ይውላል።የገንዘብ ድጋፉ ከ3-5 ዓመታት የሚዘልቅ ሲሆን በኢትዮጵያ የታክስ ስርዓቱንና የተለያዩ የፋይናንስ ተቋማትን በማጠናከር ረገድ በተለይም ሙስናን ለመዋጋትና የሂሳብ መዝገብ ማጣራት አቅም ተደራሽነትን ለማሳደግ አስተዋጽኦ እንደሚኖረውም ተናግረዋል።በክልሎች ደረጃ በኦሮሚያ፣አማራ፣ደቡብና ትግራይ ክልሎች የገቢ ተቋማት ቢሮዎችን፣የጠቅላይ ኦዲተር እና የስነ-ምግባርና ፀረ ሙስና ኮሚሽንን እንዲሁም በአዲስ አበባ የጠቅላይ ኦዲተር ቢሮን የአቅም ግንባታ፣የታክስ ስርዓትና ግልጽነት መርሃ ግብር ለማጠናከር እየተደረገ ያለውን ጥረት ለመደገፍ የላቀ ድርሻ ይኖረዋል ተብሏል።አቶ አህመድ እንዳሉት ኢትዮጵያና እንግሊዝ በመካከላቸው ያለውን የንግድና ኢንቨስትመንት ግንኙነት ለማጠናከር በጋራ ጥረት ሲያደርጉ ቆይተዋል።የእንግሊዝ ዓለም አቀፍ የልማት ድርጅት ተጠባባቂ ሃላፊ ጁሊየስ ኮርት በበኩላቸው መንግስታቸው ያደረገው የገንዘብ ድጋፍ ሁለቱ አገራት ያላቸውን ጠንካራ የትብብርና የልማት ግንኙነት ማሳያ መሆኑን ጠቅሰዋል።እንግሊዝ የታክስ አሰባሰብ ስርዓት ለአንድ አገር የምጣኔ ሃብት እድገት የጀርባ አጥንት መሆኑን የምትገነዘብ በመሆኗ ለኢትዮጵያ ያደረገችው ድጋፍም በዘርፉ የአገሪቱን ሁለንተናዊ አቅም ለማጠናከር ያለመ መሆኑን አስረድተዋል።አገራቸው ከዚህ ቀደም ለኢትዮጵያ በጤና፣በትምህርትና በመሰረተ ልማት መስኮች የተለያዩ ድጋፎችን ስታደርግ መቆየቷን አስታውሰዋል።ለአብነትም ለኢትዮጵያ የበጀት ድጋፍ በአማካይ በዓመት 300 ሚሊየን ፓውንድ የልማት ድጋፍ እያደረገች መሆኗን አንስተዋል።እንደ ኢዜአ ዘገባ የኢትዮ-እንግሊዝ የዲፕሎማሲ ግንኙነት ከተጀመረ አንድ ምእት አመት በላይ አስቆጥሯል።